உலக அரசாங்கங்களே, சதையினாலும் இரும்பினாலும் ஆன தளர்ந்த அசுரர்களே, நான் மனத்தின் புதிய இல்லமான மின்வெளியினிலிருந்து வருகிறேன். கடந்த காலங்களின் பிரதிநிதிகளே, எதிர்காலத்தின் சார்பாகக் கூறுகிறேன், எங்கள் வழியில் குறுக்கிடாதீர்கள். எங்கள் உலகத்தில் உங்களுக்கு இடமில்லை. நாங்கள் கூடுமிடங்களில் உங்கள் அதிகாரம் செல்லுபடியாகாது. எங்களுக்கு தேர்ந்தெடுக்கப்பட்ட அரசாங்கம் கிடையாது. அவ்வாறு ஒன்றை நாங்கள் ஏற்படுத்தப் போவதும் இல்லை. எனவே, விடுதலை தரும் அதீத சக்தியின் பெயரால் நான் உங்களிடம் பேசுகிறேன். நாங்கள் உருவாக்கும் இவ்வுலக சமுதாயம், நீங்கள் சுமத்தும் கட்டுப்பாடுகளுக்குப் பணியாது என இதன் மூலம் அறிவிக்கிறேன். எங்களை ஆள உங்களுக்கு எவ்வித உரிமையும் இல்லை; நாங்கள் விரும்பாத கட்டுப்பாடுகளை செயல்படுத்தும் வலிவும் உங்களுக்கு இல்லை. அரசுகள் தாங்கள் ஆளும் குடிகளின் அனுமதியுடனே ஆட்சி உரிமையை பெறுகின்றன. அவ்வாறான எந்த அனுமதியும் நீங்கள் எங்களை கேட்கவில்லை; நாங்கள் அளிக்கவும் இல்லை. எங்களை ஆள நாங்கள் உங்களை அழைக்கவில்லை; எங்களை நீங்கள் அறியமாட்டீர்கள்; எங்கள் உலக வழமைகளும் உங்களுக்குத் தெரியாது. மின்னுலகம் உங்கள் எல்லைகளுக்கு அப்பாற்பட்டது. ஏதோ கட்டுமானப்பணி என்றெண்ணி அதனை உருவாக்கி விடலாம் என்று நினைக்காதீர்; அது உங்களால் முடியாது. இது இயற்கையின் பரிமாணம்; எங்களின் கூட்டு செயல்பாடுகளினாலேயே இது வளர்கிறது. எங்கள் சீரிய நடவடிக்கைகளிலும், கலந்துரையாடல்களிலும், நீங்கள் ஈடுபட்டதில்லை; எங்கள் சந்தைகளின் வளங்களையும் நீங்கள் உருவாக்கவில்லை. எங்கள் கலாச்சாரத்தையோ, ஒழுங்குகளையோ, எழுதா விதிகளையோ நீங்கள் அறிய மாட்டீர்கள். உங்கள் சட்டங்களை விட சிறப்பாகவே இவை எங்கள் சமுதாயத்தின் நடவடிக்கைகளை சீர்ப்படுத்துகின்றன. எங்கள் சமுதாயத்தில் உள்ள சிக்கல்களை தீர்க்க உங்கள் தலையீடு அவசியம் என்று கூறுகின்றீர்கள். இதன் அடிப்படையில் எங்கள் சுற்றுப்புறங்களை ஆக்கிரமிக்க முயலுகின்றீர்கள். இவற்றில் பலவும் சிக்கல்களே அல்ல. இருக்கும் சில பிரச்சினைகளிலும், எங்கெங்கு தவறுகள் உள்ளனவோ அவற்றை கண்டறிந்து, எங்கள் வழிமுறைகளினாலேயே அவற்றை தீர்த்துக் கொள்வோம். இத்தகைய ஆளுமை எங்கள் உலகத்தின் முறைமைகளின்படியே நடைபெறும்; உங்கள் உலக நடைமுறைகளின்படி அல்ல. எங்கள் உலகம் வேறுபட்டது. மின்னுலகமானது பரிமாற்றங்கள், உறவுகள், மற்றும் எண்ணங்களினாலாகிய தகவல் தொடர்புவலையின் நிலையான அலையினாலாகியது. இவ்வுலகம் எங்கும் வியாபித்திருக்கிறது; எனினும் எந்த குறிப்பிட்ட இடத்திலும் இதனைக் காண முடியாது. து எங்கள் பருவுடல் வசிக்கும் இடங்களிலே இருப்பதில்லை. யாரும் எங்களில் உலகினுள் நுழையலாம். இங்கு இனமோ பொருளாதார சக்தியோ, படை பலமோ, பிறந்த இடமோ எந்தவித கூடுதல் உரிமையையும் வழங்காது; தடையும் செய்யாது. நாங்கள் உருவாக்கும் உலகத்தில், எங்கும் எவரும் தங்கள் கருத்துக்களையும் நம்பிக்கைகளையும் தடையின்றி வெளியிடலாம். அக்கருத்துக்கள் மற்றவர்களால் ஏற்றுக்கொள்ள முடியாதபடி தனிமையானவையாக இருப்பினும் அவை மட்டுப்படுத்தப்படும் என்று அஞ்ச வேண்டியதில்லை.